Avainsanat

Tiivistelmä



Avainsanat

1. Palvelujen tarjoamisen vapaus – Perustamissopimuksen määräykset – Soveltamisala – Verotoimet kuuluvat kyseiseen soveltamisalaan – Rajat

(EY:n perustamissopimuksen 59 artikla (josta on muutettuna tullut EY 49 artikla))

2. Palvelujen tarjoamisen vapaus – Rajoitukset – Televiestintäala – Matkaviestinjärjestelmien ja henkilökohtaisten viestinjärjestelmien infrastruktuureista kannettavan veron hyväksyttävyys – Edellytykset

(EY:n perustamissopimuksen 59 artikla (josta on muutettuna tullut EY 49 artikla))

3. Kilpailu – Julkiset yritykset ja yritykset, joille jäsenvaltiot myöntävät erityisoikeuksia tai yksinoikeuksia – Televiestintäala – Direktiivi 90/388 – Infrastruktuuria koskevien rajoitusten kielto – Rajoituksen käsite – Matkaviestinjärjestelmien infrastruktuureista kannettava vero ei kuulu kyseisen käsitteen soveltamisalaan – Edellytykset

(Komission direktiivin 90/388 3 c artikla)

Tiivistelmä

1. Perustamissopimuksen 59 artiklassa (josta on muutettuna tullut EY 49 artikla) ei ainoastaan kielletä syrjimästä toiseen jäsenvaltioon sijoittautunutta palvelujen tarjoajaa tämän kansalaisuuden perusteella, vaan siinä edellytetään myös kaikkien rajoitusten poistamista, vaikka rajoituksia sovellettaisiin tekemättä eroa sen mukaan, onko palvelujen tarjoaja jäsenvaltion oma kansalainen vai jonkin toisen jäsenvaltion kansalainen, mikäli rajoitukset ovat omiaan estämään toiseen jäsenvaltioon sijoittautuneen ja siellä laillisesti vastaavia palveluja tarjoavan palvelujen tarjoajan toiminnan tai haittaamaan enemmän tämän toimintaa. Kyseinen 59 artikla estää lisäksi kaikkien sellaisten kansallisten säännösten soveltamisen, joiden vuoksi palvelujen tarjoaminen jäsenvaltioiden välillä on vaikeampaa kuin niiden tarjoaminen pelkästään jäsenvaltion sisällä.

Tämän osalta kansallinen verosäädös, joka muodostaa esteen palvelujen tarjoamisen vapauden käyttämiselle, saattaa olla kielletty toimenpide, antaapa sen valtio itse tai paikallishallinto. Perustamissopimuksen 59 artiklassa ei sen sijaan kielletä toimia, joiden ainoana vaikutuksena on aiheuttaa lisäkustannuksia kyseessä olevalle palvelujen tarjoamiselle.

(ks. 28–31 kohta)

2. Perustamissopimuksen 59 artiklaa (josta on muutettuna tullut EY 49 artikla) on tulkittava siten, että se ei ole esteenä sille, että kansallisen tai paikallishallinnon elimen antaman säännöstön nojalla verotetaan sellaisia matkaviestinjärjestelmien ja henkilökohtaisten viestinjärjestelmien infrastruktuureja, joita käytetään operaattoreille myönnettyjen toimilupien ja valtuutusten mukaisten toimintojen hyödyntämisessä, kun tällaista veroa sovelletaan tekemättä eroa sen mukaan, onko palvelujen tarjoaja jäsenvaltion oma kansalainen vai jonkin toisen jäsenvaltion kansalainen, ja kun vero vaikuttaa samalla tavalla palvelujen tarjoamiseen jäsenvaltion sisällä ja niiden tarjoamiseen jäsenvaltioiden välillä, kunhan matkapuhelinpalvelujen tarjoamisen vapauden ei osoiteta vaarantuvan kunnallisverojen yhteisvaikutuksesta.

(ks. 34 ja 35 kohta sekä tuomiolauselman 1 kohta)

3. Kilpailusta telepalvelumarkkinoilla annetun direktiivin 90/388, sellaisena kuin se on muutettuna täydellisen kilpailun toteuttamista televiestintämarkkinoilla pohjustavan direktiivin 90/388 muuttamisesta annetulla direktiivillä 96/19, 3 c artiklan mukaan matkaviestinjärjestelmien ja henkilökohtaisten viestinjärjestelmien operaattoreille asetetut rajoitukset on poistettava infrastruktuurien osalta.

Matkaviestinjärjestelmien infrastruktuureihin sovellettavat verotoimet eivät kuulu kyseisen säännöksen soveltamisalaan, paitsi jos näillä toimilla suositaan suoraan tai välillisesti niitä operaattoreita, joilla on tai on ollut erityis- tai yksinoikeuksia, uusien operaattoreiden kustannuksella ja jos ne vaikuttavat tuntuvasti kilpailutilanteeseen.

(ks. 38 ja 50 kohta sekä tuomiolauselman 2 kohta)